Ismét pályáztunk!

Iskolánk 2014-ben kapta meg először a megtisztelő Ökoiskola címet. A hároméves pályázati projektet 2017. december 31-ig megvalósítottuk. A cím megújításához ebben a tanévben újra kellett pályáznunk.

Ökoiskolai munkacsoportunk összegyűjtötte és rendszerezte az elmúlt három évben végzett munka írásos anyagát és fotódokumentációit. Megújítottuk belső és külső partnereinkkel együttműködési megállapodásainkat, s 2018 májusában benyújtottuk második Ökoiskola címpályázatunkat.

Most láttuk, mennyi mindent tettünk közösen az egészség- és környezeti nevelés, illetve a „zöld” iskola megvalósítása érdekében. Sok-sok jeles nap, program, akció, kezdeményezés, pályázat, verseny, projekt szolgálta a szemlélet formálását, a felelősségvállalás kialakulását a környezet- és egészségvédelemért, a fenntarthatóságért.

Mindez együttműködő partnereink és támogatóink nélkül nem valósulhatott volna meg. Köszönjük a sokéves, önzetlen munkát és támogatást!

Köszönjük az ökoiskolai munkacsoport tagjainak, iskolánk minden dolgozójának, a „zöld” DÖK tagjainak, valamint diákjainknak a felelősséggel végzett, lelkiismeretes munkát.

Bízunk benne, hogy második alkalommal is sikerül elnyernünk a megtisztelő Ökoiskola címet.

Kincsesbánya, 2018. május 31.

Keszte Jánosné

tagintézmény-vezető